CELEX: 32020D1114
Language: hr
Date: 2020-07-23 00:00:00
Title: Provedbena odluka Vijeća (EU) 2020/1114 od 23. srpnja 2020. o odobrenju izmjena poslovnika Eurojusta

29.7.2020   
               
               
                  HR
               
               
                  Službeni list Europske unije
               
               
                  L 244/13
               
            
         PROVEDBENA ODLUKA VIJEĆA (EU) 2020/1114
         od 23. srpnja 2020.
         o odobrenju izmjena poslovnika Eurojusta
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1727 Europskog parlamenta i Vijeća od 14. studenoga 2018. o Agenciji Europske unije za suradnju u kaznenom pravosuđu (Eurojust) te zamjeni i stavljanju izvan snage Odluke Vijeća 2002/187/PUP (1), a posebno njezin članak 5. stavak 5.,
         uzimajući u obzir poslovnik Eurojusta (2) donesen 20. prosinca 2019.,
         budući da:
         
                     (1)
                  
                  
                     Kolegij Eurojusta („Kolegij”) može izmijeniti poslovnik Eurojusta („poslovnik”) slijedeći isti postupak kao za njegovo donošenje, na prijedlog Izvršnog odbora ili jedne trećine članova Kolegija, u skladu s člankom 5. stavkom 5. Uredbe (EU) 2018/1727 i člankom 18. poslovnika. Te izmjene poslovnika Vijeće treba odobriti putem provedbenih akata.
                  
               
                     (2)
                  
                  
                     Kolegij je 14. srpnja 2020. odobrio nacrt izmjena poslovnika u skladu s člankom 5. stavkom 5. Uredbe (EU) 2018/1727.
                  
               
                     (3)
                  
                  
                     Izmjene poslovnika trebalo bi odobriti Vijeće.
                  
               
                     (4)
                  
                  
                     Uredba (EU) 2018/1727 nije obvezujuća za Dansku te ona stoga ne sudjeluje u donošenju i primjeni ove Odluke kojom se provodi Uredba (EU) 2018/1727.
                  
               
                     (5)
                  
                  
                     Uredba (EU) 2018/1727 obvezujuća je za Irsku te ona stoga sudjeluje u donošenju i primjeni ove Odluke kojom se provodi Uredba (EU) 2018/1727,
                  
               DONIJELO JE OVU ODLUKU:
         
            Članak 1.
            Odobravaju se izmjene poslovnika Eurojusta priložene ovoj Odluci.
         
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 23. srpnja 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  SL L 295, 21.11.2018., str. 138.
         
         
            (2)  SL L 50, 24.2.2020., str. 1.
         
      
      
         
            PRILOG
            IZMJENE POSLOVNIKA EUROJUSTA
            KOLEGIJ EUROJUSTA,
            uzimajući u obzir Ugovor o funkcioniranju Europske unije, a posebno njegov članak 85.,
            uzimajući u obzir Uredbu (EU) 2018/1727 Europskog parlamenta i Vijeća od 14. studenoga 2018. o Agenciji Europske unije za suradnju u kaznenom pravosuđu (Eurojust) te zamjeni i stavljanju izvan snage Odluke Vijeća 2002/187/PUP (1), u daljnjem tekstu „Uredba o Eurojustu”, a posebno njezin članak 5. stavak 5.,
            uzimajući u obzir Poslovnik Eurojusta (2) koji je Vijeće odobrilo Provedbenom odlukom (EU) 2019/2250 od 19. prosinca 2019. (3) i koji je Kolegij donio 20. prosinca 2019., u daljnjem tekstu „Poslovnik”, a posebno njegove članke 2., 3., 5. i 18.,
            budući da:
            u skladu s člankom 5. stavkom 5. Uredbe o Eurojustu i člankom 18. Poslovnika, Kolegij na prijedlog Izvršnog odbora ili jedne trećine članova Kolegija može izmijeniti Poslovnik Eurojusta primjenjujući isti postupak kao i za njegovo donošenje. Sve izmjene donose se dvotrećinskom većinom glasova članova Kolegija. Ako dogovor nije moguće postići dvotrećinskom većinom, odluka se donosi običnom većinom na sljedećem sastanku Kolegija.
            Kao odgovor na pandemiju bolesti COVID-19 države članice poduzele su niz izvanrednih preventivnih mjera i mjera ograničavanja. Te su mjere znatno otežale ili onemogućile fizičku prisutnost članova Kolegija na sastancima Kolegija koji se održavaju u prostorima Eurojusta ili na bilo kojoj drugoj lokaciji. Zbog toga je, pak, teško postići kvorum koji se zahtijeva člankom 6. stavkom 1. Poslovnika te održavati formalne sastanke Kolegija i osigurati donošenje odluka.
            Postalo je nužno da se Poslovnikom Kolegiju omogući održavanje sastanaka tehničkim sredstvima, uključujući putem videokonferencije, kada se Kolegij zbog izvanrednih događaja ili okolnosti izvan kontrole članova Kolegija ne može sastati u skladu sa zahtjevima iz članaka 2. i 3., članka 5. stavka 2. i članka 6. stavka 1. Poslovnika, kako bi se osigurao kontinuitet poslovanja institucije.
            ODLUČIO JE:
            
               Članak 1.
               Izmjene Poslovnika
               Članak 2. Poslovnika mijenja se kako slijedi:
               
                            
                        
                        
                           dodaje se novi stavak 13.:
                           
                              „U skladu sa zahtjevima iz članka 5. stavka 2. drugog podstavka ovog Poslovnika, sastanci Kolegija za izbor predsjednika mogu se organizirati tehničkim sredstvima, uključujući putem videokonferencije. Tim tehničkim sredstvima omogućuje se anonimno elektroničko glasovanje članova Kolegija kako bi se zaštitila povjerljivost i provjerilo njihovo sudjelovanje u tom postupku. Ostale odredbe ovog članka primjenjuju se mutatis mutandis na te sastanke.”
                           
                        
                     Članak 3. Poslovnika mijenja se kako slijedi:
               
                            
                        
                        
                           stavak 3. zamjenjuje se sljedećim:
                           
                              „Postupak za izbor predsjednika iz članka 2. stavaka od 3. do 13. ovog Poslovnika primjenjuje se mutatis mutandis na izbor potpredsjednika ne dovodeći u pitanje stavak 4. ovog članka.”
                           
                        
                     Članak 5. Poslovnika mijenja se kako slijedi:
               
                            
                        
                        
                           u stavku 2. dodaje se sljedeći drugi podstavak:
                           
                              „U slučaju izvanrednih događaja ili okolnosti koje su izvan kontrole članova Kolegija (viša sila) i kada Kolegij ne može ispuniti zahtjeve iz ovog stavka Poslovnika, Kolegij može odlučiti, u skladu s člankom 7. ovog Poslovnika, organizirati svoje sastanke tehničkim sredstvima, uključujući putem videokonferencije. Trajanje te mjere određuje se odlukom Kolegija. Ta se odluka Kolegija može obnoviti u slučaju izvanrednih događaja ili okolnosti (viša sila). Takvi sastanci Kolegija mogu se organizirati pod uvjetom da se dostupnim tehničkim sredstvima omogućuje identifikacija članova Kolegija i njihovo sudjelovanje u raspravama uz osiguravanje kolegijalnosti rasprava. Odredbe članaka 5. i 6. ovog Poslovnika primjenjuju se mutatis mutandis na te sastanke.”
                           
                        
                     
            
               Članak 2.
               Stupanje na snagu i objava
               Ove izmjene Poslovnika Eurojusta stupaju na snagu na dan donošenja.
               Ove izmjene Poslovnika objavljuju se u Službenom listu Europske unije.
            
            
               (1)  SL L 295, 21.11.2018., str. 138.
            
            
               (2)  SL L 50, 24.2.2020., str. 1.
            
            
               (3)  SL L 336, 30.12.2019., str. 309.